ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย ระบุ สงกรานต์ปีนี้คึกคักมากขึ้น คาดเงินสะพัดกว่า 120,000 ล้านบาท หลังสถานการณ์โควิด-19 คลี่คลาย
นายธนวรรธน์ พลวิชัย อธิการบดีมหาวิทยาลัยหอการค้าไทย และประธานปรึกษาศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยผลสำรวจพฤติกรรมการใช้จ่ายของประชาชนในช่วงเทศกาลสงกรานต์ ปี 2566 ว่า สงกรานต์ปีนี้คาดว่าจะคึกคักเป็นอย่างมาก เนื่องจากประชาชนคลายความกังวลต่อการแพร่ระบาดโควิด-19 ซึ่งประชาชนมีแนวโน้มจะใช้จ่ายมากขึ้น ส่วนใหญ่มีแผนเดินทางท่องเที่ยว โดยจะเน้นไปสถานที่ชายทะเลมากกว่าไปท่องเที่ยวในภาคเหนือเพื่อหลีกเลี่ยงปัญหาฝุ่น PM 2.5 ทั้งนี้ จากกิจกรรมด้านต่างๆ จะทำให้เกิดเงินสะพัดช่วงเทศกาลสงกรานต์ปีนี้ มูลค่ากว่า 125,203 ล้านบาท เพิ่มขึ้นจากปี 2565 ประมาณ 20,000 ล้านบาท ซึ่งใกล้เคียงกับปี 2559 อย่างไรก็ตาม ประชาชนยังกังวลด้านการจับจ่ายใช้สอย เนื่องจากมองว่าสินค้าและบริการมีราคาสูงขึ้นในช่วงสงกรานต์ รวมทั้งปัญหาด้านอุบัติเหตุและการจราจรในช่วงเดินทางไปและกลับ โดยอยากให้หน่วยงานภาครัฐเตรียมแผนรองรับทั้งการเดินทางและดูแลปัญหาราคาสินค้าและบริการไม่ให้มีการเอารัดเอาเปรียบนอกจากนี้ นายธนวรรธน์ กล่าวอีกว่า สำหรับการเลือกตั้งที่กำลังจะเกิดขึ้น ประชาชนอยากเห็นรัฐบาลชุดใหม่เข้ามาแก้ไขปัญหาให้เศรษฐกิจไทยกลับมาฟื้นตัว พร้อมทั้งแก้ไขปัญหาด้านคอร์รัปชันให้น้อยลง เชื่อว่าช่วงการเลือกตั้งในเดือน พ.ค.นี้ จะทำให้ประชาชนออกมาใช้สิทธิเลือกตั้งอย่างคึกคักแน่นอน เพราะคนส่วนใหญ่ต้องการให้มีรัฐบาลชุดใหม่เข้ามาแก้ไขปัญหาให้เศรษฐกิจไทยกลับมาดีขึ้นโดยเร็ว ทั้งนี้ คาดว่าการเลือกตั้งครั้งนี้จะมีเม็ดเงินเข้าสู่ระบบเศรษฐกิจประมาณ 1-1.2 แสนล้านบาท รวมการใช้จ่ายช่วงเทศกาลสงกรานต์และการเลือกตั้ง จะทำให้เศรษฐกิจไทยในปีนี้ ขยายตัวได้ที่ร้อยละ 3-4